Faruri închiriate: cum păcălesc autoritățile mulți posesori de mașini cu volanul pe dreapta. Statistici horror ale accidentelor produse în România de automobilele aduse din Marea Britanie

Mulţi dintre românii care şi-au cumpărat maşini cu volan pe dreapta îşi închiriază faruri de pe internet pentru a le putea înmatricula, păcălind astfel autoritățile. Motivul? E mult mai ieftin să schimbe temporar farurile pentru a trece de înmatriculare decât să le înlocuiască definitiv. Sumele plătite pentru astfel de servicii variază între 200 lei şi 1.000 lei, în funcţie de cât de scumpă este maşina. Șefii Registrului Auto Român (RAR) spun că în astfel de situații nu au cum să-i tragă la răspundere pe cei care fentează legea și îi orbesc pe ceilalți șoferi.

Fenomenul, în creștere, poate fi o explicație pentru procentul imens de accidente în care vina aparține șoferilor de mașini cu volanul pe dreapta. Explicația? Odată ce mașina adusă din Marea Britanie circulă pe șoselele de pe continent, farurile originale îi orbesc pe ceilalți șoferi și îl încurcă pe posesor.

„Închiriez faruri BMW F10, F11 (2014 – 2018) pentru înscrierea maşinilor cu volan pe dreapta sau pentru efectuarea RAR. Farurile sunt din România. Preţ 250 euro„, aşa sună unul dintre zecile de anunţuri găsite pe internet.

Sunăm şi aflăm de la cel care a postat anunţul că preţul de 250 de euro nu include montarea și demontarea farurilor, așa cum își prezentau alți „afaceriști” oferta. Pentru o altă sumă, care ar urma să fie „negociată la faţa locului”, putem beneficia şi de acest serviciu. Râmâne să ne vedem cu o oră înainte de programarea pe care i-am spus-o că am „făcut-o” la RAR, pe o străduţă din zonă, unde suntem asiguraţi că în cel mult 20 de minute ni se schimbă farurile neconforme cu unele conforme.

Acestea ar urma să fie returnate imediat după ce trecem de verificarea inspectorilor RAR. În cazul în care am fi rău intenţionaţi și nu ne mai întoarcem cu farurile, „afaceristul” ne pune în vedere că putem pierde atât cei 250 euro daţi pentru chirie, cât şi vechile faruri.

Directorul departamentului ITP din cadrul RAR, Claudiu Mija, spune că aceste tip de afacere a înflorit în mediul online deoarece, pentru a putea înmatricula o mașină care în mod normal circulă pe stânga, proprietarul „trebuie sa îşi înlocuiască farurile cu unele care sunt corespunzătoare circulaţiei pe partea dreaptă. Deci cu un fascicul asimetric, orientat spre partea dreapă a drumurilor publice”.

Şefii RAR spun că cei care recurg la astfel de tertipuri se amăgesc cu o rezolvare valabilă doar pe moment și că problemele la instalaţia electrică de iluminare şi semnalizare sunt considerate ca fiind defecte majore. Prin urmare, şoferului unei maşini cu volan pe dreapta, depistat cu farurile originale, neconforme, i se poate reţine certificatul de înmatriculare al vehiculului şi poate primi o amendă cuprinsă între 870 şi 1.160 lei. Cu menţiunea că „certificatul de înmatriculare poate fi redobândit doar după ce posesorul autovehiculului remediază problemele tehnice şi se prezintă la Registrul Auto Român pentru o verificare specifică, menită să ateste remedierea deficienţelor constate în timpul contrololui”, se arată pe pagina oficială a Registrului Auto Român de pe Facebook.

„Această manevră cu schimbarea farurilor ne afectează deoarece farurile maşinii sunt gândite în aşa fel încât farul din stânga să nu orbească, iar farul din dreapta să bată mai mult un pic ca că să poți vedea o căruţă, o bicicletă sau un obstacol. În momentul în care cumperi o maşină care circulă în mod normal pe partea stângă şi are farurile invers, normal că ne vor afecta. Ne afectează în două moduri. Pe de o parte, maşina care este cu farurile incorecte va orbi maşina din faţă şi pe de altă parte, culmea, în acelaşi timp și el va avea vizibilitate mai mică. Adică pe partea dreaptă unde are nevoie de vizibilitate, se va vedea mai rău. De fapt este vorba despre un dublu dezavantaj. Îi incurci şi pe ceilalţi şi nici tu nu vezi mai bine. Este doar o manevră pentru a face aşa zisa „economie”. Aşa cum ne cumpărăm şi cauciucuri de ocazie, aşa cum ne cumpărăm o maşină second hand în general, aşa cum facem multe lucruri.. Siguranţa nu contează, ci contează doar să mergem pe stradă. Se încadrează în lozinca sau în formula generală că românii cumpără maşini cu multe casetofoane şi cu puţine airbag-uri. Vrem ca mașina să arate bine când o tragem în faţa discotecii, a restaurantului sau a prietenilor, însă nu contează şi siguranţa. Modul corect de a gândi ar fi exact invers”, a declarat pentru G4Media.ro pilotul Titi Aur, expert în siguranța rutieră.

Situația este extrem de periculoasă deoarece în acest moment circulă pe drumurile din România peste 70.000 de maşini care au volanul pe partea dreaptă. Dintre acestea, potrivit RAR, numai în ultimii trei ani au fost importate peste 51.000. La această cifră se mai adaugă şi maşinile cu volanul pe partea dreaptă inmatriculate în Bulgaria, despre al căror număr nu avem o aproximație oficială. Potrivit ultimile date pe anul trecut, cele mai multe maşini cu volanul pe dreapta au venit din Anglia (44.790), Bulgaria (1.328) şi Ucraina (1.213).

Și mai grav: potrivit statisticilor Poliției Rutiere, în peste 85% dintre accidentele în care sunt implicate aceste tip de autovehicule, vina aparține şoferilor care conduc mașinile cu volanul pe partea dreaptă (Sursa).

Adrian Mitrea, jurnalist auto la site-ul 0-100.ro, a explicat pentu G4Media.ro că s-a ajuns în această situaţie deoarece mulţi dintre posesorii maşinilor cu volanul pe partea dreaptă vor cu orice chip o maşină scumpă, deși nu și-o permit. Prin urmare, recurg la un compromis. Aleg volanul pe partea dreaptă, bucurându-se că dau pe o astfel de maşină cu 40-60% mai puțin decât pe una normală.

„Situaţia aceasta arată două lucruri. În primul rând că unii pur și simplu nu își permit maşinile pe care le doresc. În al doilea rând, nu conştientizăm cât de rău fac siguranţei rutiere prin astfel de artificii”, a declarat pentru G4Media.ro Adrian Mitrea.

Potrivit RAR, în 2018 au fost verificate în trafic aproximativ 68.000 de vehicule. Dintre acestea, 31% aveau probleme cu instalația electrică de iluminare și semnalizare.

Foto: Pexels.com